b'\n_START_ARTICLE_\nBitka pri \xc5\xa0marju\n_START_SECTION_\nDogodki pred bitko\n_START_PARAGRAPH_\nAvstrija je Franciji napovedala vojno 10. avgusta 1813. Vojno proti Ilirskim provincam je vodila notranjeavstrijska vojska, ki ji je poveljeval general baron Johann von Hiller. V za\xc4\x8detku vojne je imelo uspehe predvsem avstrijsko levo krilo, ki ga je tvorila divizija generala Pavla Radivojevi\xc4\x87a, sestavljena iz treh brigad. Brigada generalmajorja Rebrovi\xc4\x87a je prodirala iz smeri Zagreba proti Novemu mestu in naprej proti Vi\xc5\xa1nji gori, brigada generalmajorja grofa Lavala Nugenta pa proti Reki in Ilirski Bistrici._NEWLINE_Podkralj Beauharnais, ki od levega krila Avstrijcev ni pri\xc4\x8dakoval tak\xc5\xa1nega odpora, se je odlo\xc4\x8dil, da ga bo zlomil z vsemi svojimi silami. Sam se je skupaj z gardo odpravil proti Ljubljani, poklical pa je tudi enote iz Drave in zgornje Save. Ko bi napadel in uni\xc4\x8dil jedro avstrijskega levega krila, bi s tem hkrati odrezal enote generala Nugenta._NEWLINE_9. septembra je polkovnik Milutinovi\xc4\x87 z enim bataljonom 8. Gradi\xc5\xa1kega grani\xc4\x8darskega polka iz Nove Gradi\xc5\xa1ke in enim oddelkom huzarjev zasedel polo\xc5\xbeaje na gri\xc4\x8dih na jugovzhodnem obrobju Ljubljanskega barja. Jedro enot je imel pred \xc5\xa0marjem, levo krilo nad Gumni\xc5\xa1\xc4\x8dem do Iga, desno pa nad Lisi\xc4\x8djem in v stiku z enotami 7. Brodskega grani\xc4\x8darskega polka, ki so bile postavljene vzhodno od Ljubljane do Save. Imel je ukaz da brani polo\xc5\xbeaje, oz. da se umakne proti Vi\xc5\xa1nji gori le v primeru zelo resne nevarnosti._NEWLINE_Podkralj je z italijansko gardo prispel v Ljubljano 11. septembra, le dan pred bitko.\n_START_SECTION_\nPotek bitke\n_START_PARAGRAPH_\n12. septembra ob sedmi uri zjutraj, se je na cesti iz Ljubljane pred \xc5\xa0kofljico prikazala kolona francosko italijanske vojske. Polkovnik Milutinovi\xc4\x87 je nemudoma umaknil vse enote z dislociranih polo\xc5\xbeajev in jih skoncentriral na vzpetine pred \xc5\xa0marjem. Polo\xc5\xbeaje pri Igu in Lisi\xc4\x8djem je opustil, za kritje levega boka je Gumni\xc5\xa1\xc4\x8de zasedel z eno \xc4\x8deto, desno krilo pa je zavaroval z eno \xc4\x8deto razporejeno v liniji proti desni. Na \xc5\xa0kofljici, v vzno\xc5\xbeju pobo\xc4\x8dja pod polo\xc5\xbeaji, je pri sprednjih hi\xc5\xa1ah pustil le nekaj vojakov. Polovica \xc4\x8dete je bila zadol\xc5\xbeena za vzdr\xc5\xbeevanje povezave z Gumni\xc5\xa1\xc4\x8dem. Vsi so se dr\xc5\xbeali skriti za gri\xc4\x8di, le nekaj ljudi je bilo na vrhu. V tem \xc4\x8dasu je polkovnik dobil okrepitve: dve \xc4\x8deti Vara\xc5\xbedinsko-Kri\xc5\xbeevskega grani\xc4\x8darskega polka z dvema trifuntnima topovoma._NEWLINE_Ob osmi uri je v ni\xc5\xbeini pred \xc5\xa0kofljico podkralj osebno razporedil svoje enote: \xc5\xa1tiri bataljone italijanske Garde, en bataljon brigade Palombini, dva eskadrona kraljevih dragoncev in konjeni\xc5\xa1ko baterijo; en bataljon od teh enot je formiral na hribu pred Gumni\xc5\xa1\xc4\x8dem, drugega pa je poslal, da naj med hribi zaobide avstrijsko desno krilo in jim pride za hrbet. Proti \xc5\xa0kofljici in proti povezavi z Gumni\xc5\xa1\xc4\x8dem je poslali Tirailleurje, francoske lahke strelce, ki so se zapletli v strelske praske z Avstrijci._NEWLINE_Proti deseti uri so Francozi Tirailleurje umaknili in za\xc4\x8deli obstreljevati avstrijske polo\xc5\xbeaje s topovi, poleg tega so se na glavni cesti pomaknili naprej, da bi ustvarili vtis napada; Francozi so med ob\xc4\x8dasnim nenadnim topni\xc5\xa1kim obstreljevanjem avstrijskih polo\xc5\xbeajev razporedili svoje enote v bojne formacije, s topni\xc5\xa1tvom in konjenico ob strani; v tem polo\xc5\xbeaju so nato \xc4\x8dakali na uspeh tistega bataljona, ki je imel nalogo priti za hrbet avstrijskega desnega krila._NEWLINE_Polkovnik Milutinovi\xc4\x87 je ra\xc4\x8dunal, da bo ta bataljon onesposobila avstrijska okrepitev, ki jo je vsak \xc4\x8das pri\xc4\x8dakoval iz Vi\xc5\xa1nje gore. Ob dveh popoldne je patrulja huzarjev raz\xc5\xa1irila novico, da se iz hribov v zaledju avstrijskih polo\xc5\xbeajev pribli\xc5\xbeujejo Francozi. Polkovnik je potreboval vso prisebnost, da je pomiril svoje \xc4\x8dete in se izognil prenagljenemu umiku. Izkazalo se je, da je bila novica napa\xc4\x8dna in polkovnik je zadr\xc5\xbeal svoje polo\xc5\xbeaje. Toda, bila je ura \xc5\xa1tiri popoldne in te\xc5\xbeko pri\xc4\x8dakovana okrepitev iz Vi\xc5\xa1nje gore ni prispela._NEWLINE__NEWLINE_Tisti bataljon Francozov, ki se je pomikal proti zaledju desnega krila, je Avstrijcem povzro\xc4\x8dal vse ve\xc4\x8djo zaskrbljenost. Kajti, \xc4\x8de bi se morali Avstrijci umakniti, bi se zna\xc5\xa1li v zelo nevarni situaciji: pred sabo bi imeli sovra\xc5\xbeni bataljon, linija umika pa se je spu\xc5\xa1\xc4\x8dala v amfiteater. Zato se je polkovnik Milutinovi\xc4\x87 odlo\xc4\x8dil, da bo sam napadel in s tem Francoze preslepil o svojem te\xc5\xbekem polo\xc5\xbeaju. S tem, ko bi bitko vzdr\xc5\xbeevali do no\xc4\x8di, bi se lahko v primeru sile v temi la\xc5\xbeje umaknili. Stotniku Niki\xc4\x87u je ukazal, da s poldrugo \xc4\x8deto Gradi\xc5\xa1kanerjev krene nasproti francoskemu bataljonu, ki je prodiral v zaledje. Naro\xc4\x8dil mu je, da utrujene Francoze, ki so imeli za sabo sedem do osem urni pohod po slabih poteh preko hribov, po\xc4\x8daka v zasedi in jih napade z vso silovitostjo. Niki\xc4\x87u, ki se je natanko dr\xc5\xbeal navodil, je napad popolnoma uspel. Stotnik je z bajoneti napadel Francoze, ko so se ti ravno vzpenjali po pobo\xc4\x8dju proti Ple\xc5\xa1am. Popolnoma presene\xc4\x8deni Francozi so se razkropili v neurejenem begu. Stotnik Niki\xc4\x87 se je nato premaknil na desni bok linije._NEWLINE_Ravno ko se je za\xc4\x8delo streljanje na desnem krilu, je tudi stotnik Martini, ki je stal na polo\xc5\xbeaju pri Gumni\xc5\xa1\xc4\x8du, dobil ukaz, da napade Francoze. Pred tem so se na desnem krilu in v centru spopadali le s Tireilleurji. Vendar so Francozi proti Gumni\xc5\xa1\xc4\x8du nakopi\xc4\x8dili pomemben del svojih enot, zato je moral polkovnik Milutinovi\xc4\x87 to krilo vse bolj in bolj podpirati, tako da je od vseh osmih \xc4\x8det le \xc5\xa1e ena ostala zunaj ognja. Toda polkovnik je svoj namen dosegel: padla je no\xc4\x8d, iz Vi\xc5\xa1nje gore pa je vkorakala brigada z generalom Rebrovi\xc4\x87em na \xc4\x8delu. Ogenj je trajal do devetih zve\xc4\x8der. Podkralj, ki se je z generalom Grenierjem ves dan zadr\xc5\xbeeval na fronti, je pono\xc4\x8di ukazal francoski umik. To je bil bole\xc4\x8d poraz za Italijansko kraljevo gardo .\n_START_SECTION_\nIzgube\n_START_PARAGRAPH_\nFrancozi so v bitki izgubili blizu 600 mo\xc5\xbe. Imeli so okrog 500 mrtvih in ranjenih, Avstrijci pa so zajeli 2 francoska \xc4\x8dastnika in 95 vojakov. Avstrijske izgube so bile bistveno manj\xc5\xa1e, imeli so 47 mrtvih in ranjenih in 28 zajetih._NEWLINE_Francozi so \xc5\xbee na dan bitke v Ljubljano pripeljali ve\xc4\x8d vozov ranjencev. Ve\xc4\x8dino ranjencev pa so v Ljubljano pripeljali 13. septembra, dan po bitki. Bilo jih je za ve\xc4\x8d kot 32 vozov. Dan po bitki so Francozi prisilili doma\xc4\x8dine iz Glinka in Gumni\xc5\xa1\xc4\x8da, da so pomagali pokopati njihove padle. Velik skupinski grob so izkopali na Garbasovi (po doma\xc4\x8de \xc5\xa0krebetovi) njivi nad Glinkom, precej Francozov pa so pokopali tudi okoli Gumni\xc5\xa1ke cerkve.\n_START_SECTION_\nPosledice bitke\n_START_PARAGRAPH_\nZa zasluge v bitki pri \xc5\xa0marju, in \xc5\xa1tiri dni kasneje v bitki pri Vi\xc5\xa1nji Gori, je bil polkovnik Milutinovi\xc4\x87 odlikovan z najvi\xc5\xa1jim avstrijskim voja\xc5\xa1kim odlikovanjem, z Voja\xc5\xa1kim redom Marije Terezije, in bil povzdignjen v barona s predikatom von Weichselburg (pl. Vi\xc5\xa1njegorski). Voja\xc5\xa1ko kariero je zaklju\xc4\x8dil z visokim voja\xc5\xa1kim \xc4\x8dinom podmar\xc5\xa1ala.\n_START_SECTION_\nSpomin na bitko\n_START_PARAGRAPH_\nRusova kapelica. V spomin na bitko so v bli\xc5\xbeini mno\xc5\xbei\xc4\x8dnega grobi\xc5\xa1\xc4\x8da francoskih vojakov nad Glinkom v 19. stoletju postavili veliko kapelico s kipom trpe\xc4\x8dega Kristusa._NEWLINE_Grmada Pri Hrvatu. Na grebenu nad Gorenjim Blatom, kak\xc5\xa1nih 10 minut hoje od Gumni\xc5\xa1\xc4\x8da, je kraj, ki ga doma\xc4\x8dini imenujejo Pri Hrvatu. Tukaj se na enem mestu steka \xc5\xa1est poti, proti Gorenjemu Blatu, Gumni\xc5\xa1\xc4\x8du, Glinku, Zalogu, Gajni\xc4\x8dam in proti Hudi Polici. Po ljudskem izro\xc4\x8dilu, naj bi na tem mestu umrl eden od hrva\xc5\xa1kih vojakov. V spomin na bitko se je tukaj vse do sredine 20. stoletja ohranila grmada, na katero je vsak mimoido\xc4\x8di vrgel suho vejo._NEWLINE_Pesem Jakoba Zupana. Jakob Zupan, ki je bil v \xc4\x8dasu bitke \xc5\xbeupnik v \xc5\xa0marju, je v po\xc4\x8dastitev avstrijskih zmag pri \xc5\xa0marju in pri Vi\xc5\xa1nji Gori Bogdanu Milutinovi\xc4\x87u posvetil naslednjo pesem, ki je bila prvi\xc4\x8d objavljena v nem\xc5\xa1kem kranjskem \xc4\x8dasopisu Illyrisches Blatt, v prilogi k 22. \xc5\xa1tevilki letnika 1832:_NEWLINE_Todor - Milutinovi\xc4\x8du_NEWLINE_Slava Serpskiga imena,_NEWLINE__NEWLINE_Milutinovi\xc4\x8d Bogdan!_NEWLINE__NEWLINE_Hvali kri\xc5\xbeov treh Te stena,_NEWLINE__NEWLINE_Hvali Vi\xc5\xa1enj Te Goran._NEWLINE__NEWLINE_Polkovodja Gradi\xc5\xa1kanov_NEWLINE__NEWLINE_Videnih spet vitezov,_NEWLINE__NEWLINE_Strah Frankonov, Italjanov,_NEWLINE__NEWLINE_Kralj-namestnik-Evgenov!_NEWLINE__NEWLINE_V Zalog jezar Ti Slavonov_NEWLINE__NEWLINE_Od Ple\xc5\xa1anov pridervi_NEWLINE__NEWLINE_Sedem ilijad Frankonov:_NEWLINE__NEWLINE_Kralj v Iblano pribe\xc5\xbei._NEWLINE__NEWLINE_Kak Martini, Jurkovi\xc4\x8di_NEWLINE__NEWLINE_Tujim pla\xc5\xa1ijo uho!_NEWLINE__NEWLINE_\xc5\xa0marje, Dedindola gri\xc4\x8di_NEWLINE__NEWLINE_Od junakov si pojo!_NEWLINE__NEWLINE_Pet sto ranjenih skrivali_NEWLINE__NEWLINE_Plavi nam so Iliram;_NEWLINE__NEWLINE_Mertve Iliri vkopali,_NEWLINE__NEWLINE_Ne vbraniti kos volkam._NEWLINE__NEWLINE_Tvoji se sami vmaknili_NEWLINE__NEWLINE_V tami do Medvedjeka:_NEWLINE__NEWLINE_Lohka tuji Te sledili_NEWLINE__NEWLINE_Do gorice Van\xc4\x8deta._NEWLINE__NEWLINE_Ondi dvakrat preno\xc4\x8dijo,_NEWLINE__NEWLINE_Skoro vse Ti polovi\xc5\xa1:_NEWLINE__NEWLINE_Tvoji tuje nam spodijo,_NEWLINE__NEWLINE_Ti z Gradi\xc5\xa1ko nam ve\xc4\x8dni\xc5\xa1.'